นโยบายเศรษฐกิจที่มีบทบาทสำคัญต่อกลไกตลาด 4 ประการ ได้แก่อะไรบ้าง
นโยบายเศรษฐกิจมีบทบาทสำคัญต่อกลไกตลาด 4 ประการ


1. สร้างตลาด : การซื้อขายในตลาดจะเกิดก็ต่อเมื่อคนในระบบเศรษฐกิจมีความเชื่อมั่นในกลไกการทำงานของตลาด นโยบายเศรษฐกิจมีบทบาทในการยืนยันสิทธิในทรัพย์สิน กำหนดกติกาการซื้อขาย และรับรองสัญญาซื้อขายสินค้าและบริการ ซึ่งจะสร้างความเชื่อมั่นให้แก่กลไกตลาด 
 

2. แก้ปัญหาความไม่สมบูรณ์ของข้อมูลข่าวสาร : กลไกตลาดจะทำงานเต็มประสิทธิภาพ ถ้าคนสามารถแลกเปลี่ยนข้อมูลข่าวสารกันได้อย่างสมบูรณ์ แต่ในความเป็นจริง ‘ความไม่สมบูรณ์ของข้อมูลข่าวสาร’ ขัดขวางไม่ให้ความต้องการซื้อจับคู่กับความต้องการขายที่สอดคล้องกัน บางครั้งฝ่ายที่มีข้อมูลข่าวสารก็เอาเปรียบอีกฝ่าย จึงทำให้ ‘ตลาดล้มเหลว’ นโยบายเศรษฐกิจสามารถแก้ปัญหาความไม่สมบูรณ์ของข้อมูลข่าวสารได้ เช่น การก่อตั้งหน่วยงานที่ควบคุมดูแลให้ธุรกิจรักษามาตรฐานการผลิตและเปิดเผยข้อมูลสินค้าให้ผู้บริโภคทราบอย่างครบถ้วน เป็นต้น
 

3. จัดสรรทรัพยากรที่ตลาดจัดสรรไม่ได้ เช่น สินค้าสาธารณะ เนื่องจากทุกคนเป็นเจ้าของ แต่ไม่สามารถกีดกันไม่ให้คนอื่นมาใช้สินค้าสาธารณะร่วมกัน จึงมีแต่คนที่อยากได้ แต่ไม่มีใครอยากลงทุนผลิตสินค้าสาธารณะขึ้นมา นโยบายเศรษฐกิจจึงมีบทบาทในการจัดสรรสินค้าสาธารณะแทนตลาด เช่น การก่อสร้างระบบสาธารณูปโภคและโครงสร้างพื้นฐาน เป็นต้น
 

4. กระจายผลได้จากการจัดสรรให้เท่าเทียมขึ้น : กลไกตลาดไม่ได้ตอบโจทย์การกระจายผลได้ทางเศรษฐกิจโดยตรง ตลาดอาจไม่ได้จัดสรรทรัพยากรให้ธุรกิจที่ขาดผลิตภาพ หรือแรงงานที่ขาดทักษะ ซึ่งอาจเป็นเพราะพวกเขาไม่ได้มีโอกาสเข้าถึงทรัพยากรตั้งต้นที่ดี นโยบายเศรษฐกิจที่สามารถช่วยคนกลุ่มนี้ได้มีอยู่หลายวิธี แต่วิธีที่นิยมใช้คือ ‘การแทรกแซงกลไกตลาด’ โดยการบิดเบือนผลลัพธ์จากการจัดสรรทรัพยากรโดยระบบตลาด เช่น การควบคุมราคาสินค้าจำเป็น หรือการกำหนดค่าจ้างขั้นต่ำ
3.ตลาดการเงิน & ผลิตภัณฑ์และบริการทางการเงิน,5.ความรู้ทางการเงิน